text: Tusindvis af skraldespande bliver hakket i småstykker
  11 november 2017 kl. 14.55
  Flere tusinde gamle affaldsbeholdere fra Kolding Kommunes miljøstationer skal smeltes om og bruges til 7500 nye.
  Glas og papir er indtil nu blevet sorteret i deres egne spande i Kolding Kommune. Men nu skal der også være plads til metal og hård plastik. Derfor skal de 1400 miljøstationer i Kolding Kommune have 7500 nye skraldespande.
  Renovationsafdelingen i kommunen har nu samlet alle de gamle spande ind og er i gang med at hakke dem i småstykker, så de kan smeltes om og bruges til de nye affaldsbeholdere.
  - Formålet er, at det ikke bare bliver til affald, men at vi rent faktisk får noget værdi ud af dem, siger Kasper Raunholst, der er en del af eventteamet hos Kolding Kommunes renovationsafdeling, til TV SYD.
  For at kunne genbruges skal de gamle affaldsbeholdere køres igennem en stor maskine, som granulerer beholderne i stumper og stykker. Herefter sendes det hele til Berlin, hvor de nye affaldsbeholdere bliver lavet.
  - Det hele bliver faktisk genbrugt i de nye beholdere. Men der skal også tilsættes ekstra plastik for at lave de nye spande, siger Kasper Raunholst.
  Genbrugsplastikken fra Kolding kommer til at udgøre cirka 30 procent af de nye spande.
  